**cum e tristeţea la tine?**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pe aici

lumea mai crede în Dumnezeu

îl aşteaptă la porţi

câţiva

prin biserici

tu crezi în inimă

în sângele smintit

ce-ţi aleargă pe circuitul

singurătăţii mele

dar durerea

durerea cum e?

aici

vorbim aceeaşi limbă

suntem prieteni de mici

(dar de fapt ştii asta)

acolo dor amintirile

când se schimbă vremea?

speranţele au catargul

mai înalt ca la noi?

spune-mi iubito

cum eşti

dacă mai poţi respira

cu atâta dor prin plămâni

şi dacă ai reuşit să arunci

o parte din trecutul stricat

la noi

în oraş a început apocalipsa

(acum e în cartierul vecin)

se mişcă încet

(din lipsă de fonduri)

în rest

sunt toate aşa

cum le-ai lăsat

nici praful nu l-am şters de pe umbra

sărutului de adio

povesteşte-mi de tine

de noi

dacă mai ştii ceva